5 मार्च से होलाष्टक आरंभ, नहीं होंगे शुभ कार्य
फाल्गुनमाह की पूर्णिमा 12 मार्च को होलिका दहन किया जाएगा और इसके अगले दिन 13 मार्च को धुलेंडी (होली) पर रंग-गुलाल खेलकर खुशियां मनाई जाएगी। इस बारे में पं. कृष्ण कुमार शर्मा नांवा ने बताया कि शास्त्रों के अनुसार होलिका दहन के आठ दिन पूर्व होलाष्टक लग जाता है और होलाष्टक लगने से होली तक कोई भी शुभ संस्कार संपन्न नहीं किए जाते।
इस बारे में उन्होंने बताया कि शास्त्रीय परंपरा के अनुसार रविवार 5 मार्च से होलाष्टक शुरू होंगे और अब 12 मार्च तक संस्कार जैसे नामकरण संस्कार, जनेऊ संस्कार, गृह प्रवेश, विवाह संस्कार जैसे शुभ कार्यों पर रोक लग गई है और शुभ कार्य धुलेंडी के बाद ही शुरू होंगे।
जानें, इसलिए है होलाष्टकक अशुभ
पं.शर्मा ने बताया कि स्कंद पुराण के अनुसार राक्षसी प्रवृत्ति के राजा हिरण्यकश्यप भगवान विष्णु से ईष्या जलन की भावना रखता था तथा उसके राज्य में जो कोई भगवान विष्णु की पूजा-अर्चना करता था उसे मौत की सजा सुनाई जाती थी। राजा के फरमान से डरकर उसके राज्य में कोई भी भगवान विष्णु की पूजा नहीं करता था जबकि कथा प्रसंग के अनुसार राजा हिरण्यकश्यप का पुत्र प्रहलाद भगवान विष्णु का भक्त था। अपने पुत्र प्रहलाद की विष्णु भक्ति के बारे में जब राजा को पता चला तो उसने प्रहलाद को समझाया मगर प्रहलाद ने भगवान विष्णु की भक्ति करनी नहीं छोड़ी। इससे क्रोधित होकर राजा ने अपने पुत्र को मृत्युदंड की सजा सुनाई और राजा के आदेश पर सैनिकों ने भक्त प्रहलाद को अनेक यातनाएं दी। उसे मरने के लिए जंगली जानवरों के बीच छोड़ा, नदी में डुबो दिया, ऊंचे पर्वत से भी फेंका गया। हर सजा पर प्रहलाद भगवान की कृपा से बच गया, अंत में राजा ने अपनी बहन होलिका की गोद में बिठाकर प्रहलाद को जिंदा जला डालने का हुक्म दिया था। मान्यता के अनुसार होली के पहले के आठ दिनों अष्टमी से लेकर पूर्णिमा तक प्रहलाद को काफी यातनाएं दी गई थीं और यातनाओं से भरे उन आठ दिनों को ही अशुभ मानने की परंपरा बन गई तथा हिन्दू धर्म में किसी भी घर में होली के पहले के आठ दिनों में शुभ कार्य नहीं किए जाते।
होली विशेष
hin_Deva hin_Deva hin_Deva hin_Deva hin_Deva mai_Deva